钦定古今图书集成/明伦汇编/官常典/第398卷 > 孙懋
## 钦定古今图书集成/明伦汇编/官常典/第398卷 > 孙懋

按《明外史》本传：“懋字德夫，慈谿人。正德六年进士。授
浦城知县，擢南京吏科给事中。御史张经、宁波知府
翟唐忤奄人被逮，懋偕同官论救。织造太监史宣诬
主事王銮、知县胡守约下诏狱。懋言宣妄言御赐黄
棍，听挞死官吏，胁主簿孙锦死，今又诬守职。臣乞治
宣罪，还銮、守约故任。未几，复偕诸给事言，臣等屡建
白，不择可否，一概留中。万一奸人阴结党类，公行阻
遏，朝有大事，陛下不闻，大臣不知，祸可胜言。”皆不报。
已，又劾罢盐法侍郎薛章，请黜太仆少卿马陟，留御
史徐文华，召还谢迁、韩文、孙交、张原、周广、高公韶、王
思等，罢游畋射猎，复御朝常仪，还久留边兵，汰锦衣
穴官。诸疏皆侃侃。江彬导帝巡幸，懋言：“彬枭桀憸邪，
挟至尊出居庸，无大臣保护，独处沙漠将半载。两宫
违养，郊庙不亲，四方灾异迭见，盗贼蜂起。留彬一日，
为宗社一日忧。乞立寘重典。”时中外章奏，帝率不省
视。规主阙者，往往得无罪。一触权幸，祸立至。人皆为
懋危。而彬方日侍帝娱乐，亦不之见也。请回銮，谏南
幸。懋皆与。宸濠反，帝在南都，懋从行，请急定平贼功
赏。既又数请还京，率同官伏阙，皆不省。世宗即位，疏
荐建言贬谪诸臣周广、范辂等二十人，皆召用。劾南
京祭酒陈霁、太常卿张道荣，皆罢。未几，言：“谢迁、韩文
起用，乞仿宋起、文彦博故事，不烦职务。大礼大政，时
令参预，必有裨益新政。”帝虽善之，不能用。出为广东
参议，迁副使。嘉靖四年，有锦衣官校侦事广东，懋与
按察使张祐疑其伪，执之。事闻，逮下诏狱，谪滕县典
史。屡迁至广西布政使。入为应天府尹。坐所进《乡试
录》忤旨，致仕卒。